### Beslutning

Godkendt.

### Sagsfremstilling

## Resume og sagens baggrund

Opgaven med opkrævning af ejendomsskat overgår fra kommunerne til staten med virkning fra 1. januar 2024. Der vil derfor ikke blive opkrævet grundskyld via ejendomsskattebilletten fremadrettet.

Ejendomsskattebilletten erstattes med en ejendomsbidragsbillet, der har til formål at opkræve de krav, som kommunen fortsat skal håndtere f.eks. rottebekæmpelsesgebyr og renovation.

Der skal tages stilling til om kommunen skal opkræve ejendomsbidraget i en eller to rater.

Der skal tages stilling til, om Kalundborg Kommune fortsat skal beregne renter ved manglende eller for sen betaling af ejendomsbidragene.

## Indstillinger

Direktøren indstiller at:

1. Kommunen ændrer nuværende praksis, så der årligt fremsendes en samlet opkrævning til borgerne, i stedet for at beløbet opkræves over to rater.
2. Kommunen fortsætter med at beregne renter ved manglende eller for sen indbetaling af ejendomsbidrag.

## Behandling

Direktionen, Økonomiudvalget, Kommunalbestyrelsen.

## Sagsfremstilling

Kommunerne har tidligere opkrævet ejendomsskatterne hos borgerne. Opkrævningsproceduren har været håndteret ved en årlig udsendelse af ejendomsskattebilletten, og efterfølgende opkrævning af beløbet i 2 rater.

Ejendomsskattebilletten kan indeholde beløb vedrørende:

* Grundskyld (Ejendomsskat)
* Renovation
* Rottebekæmpelsesgebyr
* Skorstensfejerbidrag
* Bidrag til pumpe- og digelag

Opgaven med opkrævning af ejendomsskatten overgår til staten pr. 1. januar 2024.

De øvrige krav skal fortsat opkræves af kommunerne, og får den samlede betegnelse *ejendomsbidrag*. Disse ejendomsbidrag vil fremadrettet blive opkrævet via en ejendomsbidragsbillet, som erstatter ejendomsskattebilletten.

Af den kommende lovændring pr. 1. januar 2024 fremgår, at kommunen kan vælge at opkræve ejendomsbidrag i en eller to lige store rater, og at kommunen er berettiget til at opkræve renter. Lovforslaget fremgår af bilag 1.

Administrationen anbefaler at kommunen ændrer nuværende praksis, så der årligt fremsendes en samlet opkrævning til borgerne, i stedet for at beløbet opkræves over to rater. Anbefalingen om at ændre praksis, skyldes ændring i hvordan der hæftes for betalingen af ejendomsbidraget til kommunen.

Hidtil har kommunen automatisk fremsendt en opkrævning til den nye ejer ved ejerskifte.

Pr. 1. januar 2024, vil det være ejeren pr. den 1. januar i det pågældende år, som vil modtage opkrævninger af ejendomsbidraget. Dette på trods af et evt. salg af ejendommen.

*Eksempel 1* – Opkrævning af ejendomsbidrag over en rate:

|  |  |
| --- | --- |
| Dato | Aktivitet |
| 1. januar | X er ejer af ejendommen |
| 1. februar | X sælger ejendommen til køber Y  Betaling af ejendomsbidrag for året aftales ved refusionsopgørelsen |
| 1. marts | X modtager en samlet opkrævning til betaling af ejendomsbidrag for året |
| 1. september | *Der udsendes ikke endnu en opkrævning til sælger* |

*Eksempel 2* – Opkrævning af ejendomsbidrag over to rater:

|  |  |
| --- | --- |
| Dato | Aktivitet |
| 1. januar | X er ejer af ejendommen |
| 1. februar | X sælger ejendommen til køber Y  Betaling af ejendomsbidrag for året aftales ved refusionsopgørelsen |
| 1. marts | X modtager opkrævning for betaling af 1. rate ejendomsbidrag |
| 1. september | *X modtager fortsat opkrævning for betaling af 2. rate ejendomsbidrag, selvom ejendommen er solgt i februar* |

Kalundborg Kommune har hidtil beregnet renter ved manglende eller for sen betaling af det beløb, som fremgår af ejendomsskattebilletten.

## Økonomiske konsekvenser

-

### Sagens forløb

18-12-2023 Direktionen
Anbefales.

Afbud: Birger Schultz der Linden

24-01-2024 Økonomiudvalget
Anbefales.